รายการเดินหน้าประเทศไทย : มติคณะรัฐมนตรี ฉบับประชาชน วันอังคาร ที่ 27 กุมภาพันธ์ 2561
คณะรัฐมนตรี รับทราบความคืบหน้าการจัดสร้างอาคารที่พัก เพื่อดูแลชุมชนแฟลตดินแดง ที่มีจำนวนทั้งสิ้น  20,292 ยูนิต เพื่อรองรับผู้อยู่อาศัยแฟลตดินแดงเดิม จำนวน 6,546 ยูนิต และรองรับข้าราชการ ประชาชนผู้มีรายได้ปานกลาง ผู้มีรายได้น้อยและผู้เดือดร้อนจากเหตุการณ์ต่างๆ ได้อีกจำนวน 13,746 ยูนิต ใช้เวลาการก่อสร้าง 8 ปี โดยเฟสแรก จะแล้วเสร็จในเดือนเมษายน ปี 2561 เฟสที่ 2 จะแล้วเสร็จกลางปี 2563 เฟสที่ 3 แล้วเสร็จปี 2565 และเฟสที่ 4 แล้วเสร็จในปี 2567  

คณะรัฐมนตรี มีมติเห็นชอบให้หน่วยงานภาครัฐ สามารถกำหนดรายละเอียดใน TOR เพื่อการจัดซื้อยางพารา จากการยางแห่งประเทศไทย หรือจากองค์กร บริษัท แต่ต้องเป็นยางพาราใหม่โดยไม่ถือว่าเป็นการล็อกสเป็ก โดยปัจจุบันเหลือยางพาราในสต๊อกจำนวน 140,000 ตัน จากเดิมที่มีอยู่ 3 แสนตัน พร้อมสั่งการให้คณะกรรมการกระจายอำนาจและคณะกรรมการบริหารองค์กรปกครองส่วนท้องถิ่น ไปพูดคุยกับองค์กรปกครองส่วนท้องถิ่น ในการขานรับนโยบายของรัฐบาลในการจัดซื้อจัดหายางพารา

คณะรัฐมนตรี มีมติประกาศเพิ่มวันหยุดราชการในช่วงเทศกาลสงกรานต์ปีนี้ เป็นเวลา 5 วัน โดยจะเริ่มหยุดตั้งเเต่วันที่ 12 เมษายน จนถึงวันที่ 16 เมษายน เพื่อให้ประชาชนได้เดินทางกลับภูมิลำเนา พร้อมขับเคลื่อนเศรษฐกิจเเละกระตุ้นการท่องเที่ยวทั่วประเทศ โดย พล.อ.ประยุทธ์ จันทร์โอชา นายกรัฐมนตรีได้สั่งการกำชับให้เจ้าหน้าที่รัฐ เตรียมความพร้อมเพื่อดูเเลรักษาความปลอดภัยเเละอำนวยความสะดวกให้แก่ประชาชนอย่างเต็มที่